**Saresi i loki na tolup, ko ŋutu lo kita a kaŋarak kulo.**

Kakitak lo ŋarakindya kulye ŋutu kulo bubulö riŋa – kode luŋa ririkö – ko a kondya ŋo nagon ti ’dekarikin i loki na doto ko wate. Kulo a saresi logon se ködyö ’de’dep:

* Kakitak lo ŋarakindya kulye ŋutu kulo ako ruköki anyen totolup ko nene ŋuro nagon i mukök na kiŋajin 18, ma’di ko a ’buruki ko saret lo jur lose. Kulya nagon adi, se ako den kiŋajin gwak ti na ŋuto kulo, tene pitöki.
* Kakitak lo ŋarakindya kulye ŋutu kulo ako ruköki i roba na tolup nase ko gurut, galakindya pirit na kita, toro’bo kode ko ŋaresi kunie – morakindya tiro’bo ko kitaesi nagon a ’buruki a ŋaresi ti ŋutu logon yöyöŋö kulo. Lepeŋat ködyö ti milyekindyö se, anyen tindu kulye ŋutu i ruggö na gwiliŋesi kunie nagon lulukarikin kode toyujö kusik kase. Ŋina tomorundya roba kode tindu na gurut i wate nagon a kalupejin.
* Kakitak lo ŋarakindya kulye ŋutu kulo gwon ko jujuesi i loki na ŋutu lo wuju toro’bo liŋ. Ŋina tindu lepeŋat i gwon ko riŋit i loki na ŋutu logon ’dek ŋaraki kulo. Ko ŋina kwe, tomoresi ti ŋutu kaŋarak kulo ’dek jujukindya kakitak kase, an ko doto ko nene ŋuto nagon a ’buruki i wuju na ŋaret na po kaŋo. Konesi gwoso kune yuyuggö tokoyok ko bulet na teŋon ti ŋutu kaŋarak.
* Ko kaŋaranit lo a woran kode yeyeju adi lele ŋuto logon kase i teŋ kode i nene tomoret na kaŋarak a ’beleŋgu kulo saresi, i loki na tolup, lepeŋ ködyö tutuk, i kebbu na kikolin logon a togwi’diki ko pirit nase na kita.
* Kakitak lo ŋarakindya kulye ŋutu kulo ködyö tetendya ko gaju gwoloŋ nase, anyen teŋgu konesi ti tolup nagon ako ’dekarikin kune, a de jujukindye kulye kakitak i gwiliŋara gwoso nagon a saraki se ni kulo. Na a kita na kametak liŋ i tokitaju ko i jundyö na kikolin to’duresi logon gaju lo gwiliŋet lo’but.

Kulo saresi a ti IASC i loki na tolup ko toyujö na kusik köti bubulö rye i:-

<http://www.pseataskforce.org/uploads/tools/sixcoreprinciplesrelatingtosea_iasc_english.doc>.

Kulya na wurö kune a gweundya i kiden an tuŋarakin ko teŋ na IASC gwoso a tokoret, i ŋutu logon ŋoŋoŋga kulo, anyen gaju lepeŋat i tolup ko i toyuö na kusik; ko kulye kanyönyökök ti kutusen i swötön liŋ ti kak.